ภัทรคาดDWฮอตเทรดพุ่ง3เท่าปีหน้า
บล.ภัทรคาดมูลค่าซื้อขาย DW ทั้งตลาดปีหน้าเพิ่ม 2-3 เท่า เหตุหุ้นที่อ้างอิงอู้ฟู่นักลงทุนเข้าใจมากขึ้น
9 พ.ค. 2556

บล.ภัทรคาดมูลค่าซื้อขาย DW ทั้งตลาดปีหน้าเพิ่ม 2-3 เท่า เหตุหุ้นที่อ้างอิงอู้ฟู่นักลงทุนเข้าใจมากขึ้น 
นายนภดล นิมมานพิภักดิ์ ผู้ช่วยกรรมการผู้จัดการ หัวหน้าฝ่ายค้าหลักทรัพย์และสัญญาซื้อขายล่วงหน้าบริษัทหลักทรัพย์ (บล.) ภัทร เปิดเผยว่า บริษัทคาดว่าภาพรวมปริมาณการซื้อขายใบสำคัญแสดงสิทธิอนุพันธ์ (DW) ของทั้งตลาดในปี 2557 น่าจะเพิ่มขึ้น 2-3 เท่าจากปัจจุบันซื้อขายเฉลี่ย 600 ล้านบาทต่อวัน เนื่องจากนักลงทุนมีความเข้าใจลงทุนใน DW มากขึ้น ประกอบกับตลาดหุ้นได้รับความสนใจจากนักลงทุน ส่งผลให้สินค้าอื่นๆ มีการซื้อขายคึกคัก 
นอกจากนี้ การพัฒนาการของตลาดหุ้นที่พัฒนาแล้ว เช่น ตลาดหุ้นฮ่องกง พบว่า สัดส่วนการซื้อขายของ DW คิดเป็น 12-16% และเชื่อว่า DW ของไทยน่าจะสามารถพัฒนาไปในทิศทางเดียวกัน จากปัจจุบันสัดส่วนการซื้อขายของ DW อยู่ในสัดส่วนที่ต่ำเพียง 1% ยังมีโอกาสพัฒนาไปได้อีก 
อย่างไรก็ตาม บล.ภัทรจะเน้นในการออก DW ที่มาอายุยาวมากขึ้น เพราะในตลาด DW พบว่า มีการออกและเสนอขายสูงสุดอายุเฉลี่ย 7 เดือน เพื่อให้สอดคล้องกับความต้องการลงทุนของลูกค้าภัทร ซึ่งเป็นผู้ลงทุนระยะยาวเน้นเชิงคุณค่า โดยพบว่า ได้เริ่มออกอายุ 12 ปี ตั้งแต่เดือน ก.พ. พบว่า ทำให้ส่วนแบ่งการซื้อขาย DW ของภัทร จากอันดับ 5 ได้เพิ่มขึ้นมาเป็นอันดับ 2 ด้วยสัดส่วน 30% เป็นรองเพียง บล.บัวหลวง มีสัดส่วนการซื้อขาย 51% 
ปัจจุบันบริษัทมี DW ทั้งหมด 15 ตัว และมีแผนที่จะเสนอขาย DW อีก 22 ตัว เป็น Put 2 ตัว โดยวันที่ 9 พ.ค.จะมีการออก Call DW 5 ตัว อายุ 2 ปี และ Put DW 2 ตัว
นอกจากนั้น คาดว่า กลางปีนี้จะเริ่มมีการเสนอขาย DW ที่อ้างอิงกับดัชนี SET50 และอ้างอิงดัชนี SET100 จากปัจจุบันที่มีอ้างอิงเพียง SET50 อย่างเดียว ขณะนี้อยู่ระหว่างการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งสำนักงานมีความกังวลว่า หากเป็น DW อ้างอิงกับ SET100 อาจมีความเสี่ยงเรื่องความผันผวนมาก ดังนั้นทางการอาจกำหนดให้นำหุ้นที่มีมูลค่าหลักทรัพย์ตามราคาตลาด (มาร์เก็ตแคป) 4 ไตรมาสเฉลี่ยมากกว่า 1 หมื่นล้านบาท
ด้าน บล.แมคควอรี (ประเทศไทย) จะเสนอขาย DW 7 หลักทรัพย์ โดยอ้างอิง บริษัท แอดวานซ์ อินโฟร์ เซอร์วิส (ADVANC) บริษัท เบอร์ลี่ ยุคเกอร์ (BJC) บริษัท อินโดรามา เวนเจอร์ส (IVL) บริษัท ปตท.สำรวจและผลิตปิโตรเลียม (PTTEP) บริษัท ปตท. (PTT) ธนาคารกสิกรไทย (KBANK) และบริษัท บิ๊กซี ซูเปอร์เซ็นเตอร์ (BIGC) โดยจะซื้อวันแรกในตลาดหลักทรัพย์ในวันที่ 15 พ.ค. 2556
สำหรับ บล.เอเซีย พลัส (ASP) จะเสนอขาย DW ประเภท Call จำนวน 7 หลักทรัพย์ โดยอ้างอิง บริษัท ไทยออยล์ (TOP) บริษัท โรงพยาบาลบำรุงราษฎร์ (BH) ธนาคารเกียรตินาคิน (KK) บริษัทพีทีที โกลบอล เคมิคอล (PTTGC) ธนาคารกสิกรไทย (KBANK) ธนาคารกรุงเทพ (BBL) และธนาคารกรุงศรีอยุธยา (BAY) โดยจะซื้อวันแรกในตลาดหลักทรัพย์ในวันที่ 17 พ.ค.นี้